GRN Taal Nommer: 638
Ander Inligting: Sem-literate in (English, Motu) Understand Motu, Bine, Ende, Gogo. Padtoets: My tweestryd met die Datsun Go | Maroela Media
Daar is twee voertuie wat so baie beteken vir die ontluikende Suid-Afrikaner… maar terselfdertyd moreel bevraagteken kan word. Die twee voertuie is Renault se Kwid en Datsun se Go. Albei is al jare in die spervuur deur padveiligheidsaktiviste… en met goeie rede. Dié voertuie se strukture is nie vreeslik sterk nie, en die eerstes het nie ABS of lugsakke gehad nie.
In November 2014 het Global NCAP die onttrekking van die Datsun Go geëis aangesien nul sterre aan dié voertuig ná sy botsingtoetse toegeken is. In 2016 het die Renault Kwid darem een ster in sý toets opgeraap. Ek hoor die vraag: “Hoekom word dié voertuie bekendgestel?” Dit is heel eenvoudig. Daar is miljoene mense wat nie hul eie vervoermiddel het nie en op minibustaxi’s moet staatmaak. ŉ Spotgoedkoop voertuig kan waarskynlik vir baie mense uit taxi’s haal en in karre kry.
Daarin lê een van die redes vir my tweestryd. Die Datsun Go is beslis veiliger as openbare vervoer… maar is dit ŉ verskoning? Is dit aanvaarbaar om te sê dis veiliger as… in plaas van dit is veilig, punt. Ek het self ŉ Citi Golf in ŉ stadium besit. Ek is oortuig my Golfie sou in vandag se toetse ook nul sterre kry. Dit was vir my goed genoeg, hoekom nie vandag nie? Om die eenvoudige rede dat beter tegnologie nou goedkoper beskikbaar is.
Is dit Datsun se skuld? Gedeeltelik, ja – maar in my opinie kan die skuld 95% op ons regering geplaas word. Die belasting op ŉ nuwe ingevoerde voertuig in Suid-Afrika is tans 43%. Dit is sonder BTW. So, ŉ R149 600 se Datsun Go is eintlik vir Datsun ŉ R85 000‑voertuig. Daar is nie ŉ vervaardiger op aarde wat ŉ behoorlike struktuur kan bou vir daai prys nie.
Is dit dan nie die regering se plig om te sê ons moet die bevolking aan die ry kry sodat hulle goedkoper en makliker by die werk kan kom en dus op daai manier die ekonomie laat groei in plaas van net die motoris tot vervelens toe te belas nie? Ad valorem‑belasting word op dié intreevlakmotors toegepas – en dit is beslis nie ŉ luukse item nie. Onthou: ŉ tamaai gedeelte van elke liter brandstof is ook net belasting.
Genoeg dan daaroor. Wat van die opgeknapte Datsun Go?
Die nuwe Go is stukke beter as sy voorganger. Die binneruim is opgeknap en daar is nou ABS met lugsakke. Daar is ŉ goeie inligtingstelsel met CarPlay en Android Auto sowel as kragstuur, elektriese vensters en lugreëling. Die Lux‑model wat ons getoets het, het tot sierwiele. Heel netjies. Die karretjie het eintlik spoggerig gelyk. Die Datsun Go word aangedryf deur ŉ 1.2‑driesilinderpetrolenjin wat 50 kW en 104 Nm bied. Die enjin sit sy krag deur ŉ 5-spoed‑ratkas.
Ek sal wel byvoeg dat die sitplek nie vreeslike steun bied nie – dalk is ek effe swaar daarvoor. Die stuur is ŉ bietjie vaag en dit maak ŉ mens ŉ bietjie benoud. Wat die benoudheid groter maak, is die verskriklike bakrol wat ontstaan as ŉ mens om ŉ draai gaan. Kyk alle karre het in die jare toet vreeslik geleun as hulle om ŉ draai gaan, maar moderne karre doen nie – so as jy dit nou teëkom, is dit heel verbasend.
Dit bring my by die ander rede vir my tweestryd. Die Datsun Go lyk nou mooi, sy binneruim is baie verbeter en sy enjin nie sleg nie. Sy brandstofverbruik is puik teen 19 km/ℓ. Nou is my stryd – al die kosmetiese opkikkering, maar dieselfde struktuur is gebruik. Nou sit ons met ŉ R166 300 se Datsun Go wat oulik lyk, maar nog steeds onveilig is, al is daar ABS en lugsakke.
Daar is ŉ eenvoudige oplossing. ŉ Mens kan ŉ Nissan Micra Active vir R177 900 koop. Dit is nét R11 000 meer. Dit is egter tien keer die kar wat die Datsun Go is… koop hom eerder.
Datsun Go 1.2 Mid R149 600
Datsun Go 1.2 Lux R166 300
Datsun Go+ 1.2 paneelwa R155 900
Datsun Go+ 1.2 Mid R159 600
Datsun Go+ 1.2 Lux R176 800
Die reeks word gedek deur ŉ 6 jaar/150 000‑waarborg.
Suzuki Celerio 1.0 GA 50 kW/90 Nm 4,7 ℓ/100 km 3 jaar/100 000 km‑waarborg R139 900
Renault Kwid 1.0 Dynamique 50 kW/91 Nm 4,7 ℓ/100 km 5 jaar/150 000 km‑waarborg R143 500
Kia Picanto 1.0 Start 49 kW/95 Nm 5 ℓ/100 km 5 jaar/onbeperkte km‑waarborg R150 995
Honda Brio 1.2 Trend 65 kW/109 Nm 5,6 ℓ/100 km 5 jaar/200 000 km‑waarborg
2 jaar/30 000 km‑diensplan R164 200
Hyundai Grand i10 1.0 Motion 48 kW/94 Nm 5,4 ℓ/100 km 5 jaar/150 000 km‑voertuigwaarborg
7 jaar/200 000 km‑dryfstelselwaarborg R167 900
Toyota Aygo 1.0 53 kW/93 Nm 4,3 ℓ/100 km 3 jaar/100 000 km‑waarborg R171 900
Volkswagen take up! 55 kW/95 Nm 4,6 ℓ/100 km 3 jaar/120 000 km waarborg R175 600
Nissan Micra Active 1.2 Visia 56 kW/104 Nm 5,2 ℓ/100 km 6 jaar/150 000 km‑waarborg
3 jaar/90 000 km‑diensplan R177 900
Renault Sandero 66 kW turbo Expression 66 kW/135 Nm 5,2 ℓ/100 km 5 jaar/150 000 km‑waarborg
2 jaar/30 000 km‑diensplan R179 900
Haval H1 1.5 69 kW/130 Nm 7,2 ℓ/100 km 5 jaar/100 000 km‑waarborg
3 jaar/45 000 km‑diensplan R179 900
Smart ForFour 52 kW base 52 kW/91 Nm 4,2 ℓ/100 km 2 jaar/onbeperkte km‑waarborg
3 jaar/60 000 km‑diensplan R181 478
Ford Figo 1.5 Ambiente 88 kW/150 Nm 5,7 ℓ/100 km 4 jaar/120 000 km‑waarborg
4 jaar/60 000 km‑diensplan R185 600
Indien dié voertuigsegment werklik gaan oor die mobilisering van die bevolking, is die Suzuki Celerio 1.0 GA die goedkoopste met ŉ redelike marge. Dit is definitief ŉ lekkerder kar as die Go, al is hy kleiner. Die Picanto, Brio en Grand i10 kan ook nie geïgnoreer word nie en is na my mening lekkerder voertuie as die Go.
Wat, in hemelsnaam, is ‘n ‘ontluikende Suid-Afrikaner’? ‘n Skamerige een wat skielik ‘n stortvloed selfvertroue gekry het en besluit het dat goedkoop-motorkoop ‘n moet is?
Blykbaar is slegs mense met geld, Suid-Afrikaners.
Van die die grootste gemors tans op SA paaie.Punt. My skoongogter het een gekoop en kon nie vinnig genoeg van die ding ontslae raak nie. Het binne ‘n kort tydjie behoorlik uitmekaar uit geval. En Datsun in Kimberley se patetiese swak diens het ook nie gehelp nie.Hou verby.
Kon die skrywer nie maar die moeite gedoen het om die voertuignaam korrek te spel nie? Dit word as volg gespel: ‘ Dustbin Go’.